Pia Christmas-Møller (KF), 2005-01-14:
Det er svært at være imod anvendelse af åbne standarder, men det vanskelige spørgsmål er imidlertid, hvorledes man bedst indfører åbne standarder i det offentlige system.
Der er et stigende behov for, at data og filer kan anvendes på tværs af organisatoriske grænser i den offentlige sektor, og at systemer kan virke sammen gennem anvendelse af standardiserede grænseflader, og det er ikke nogen nem opgave.
Anvendelse af åbne standarder i det offentlige er i god overensstemmelse med Det Konservative Folkepartis holdninger og i øvrigt i meget fint trit med de igangværende initiativer i Videnskabsministeriet.
Allerede i dag anbefales det at bruge åbne standarder, men der er ikke noget krav om, at disse standarder skal anvendes.
Problemet er, at it-området er i en stadig hurtig udvikling, og derfor er det et omfattende arbejde at vælge og vedligeholde åbne standarder.
Desuden opstår der hele tiden områder, hvor standarderne halter efter.
Vi skal desuden fortsætte vores samarbejde på internationalt plan for at nå frem til en solid og sammenhængende strategi for brug af åbne standarder i det offentlige.
En forhastet lovgivningsproces om åbne standarder synes vi dog ikke der er behov for lige her og nu, og derfor kan vi ikke stemme for forslaget på det foreliggende grundlag.
Men det er meget vigtigt at notere sig, at Det Konservative Folkeparti ikke har nogen som helst ønsker om at fjerne momentum og interessen for det offentliges brug af åbne standarder, tværtimod.
Vi ønsker, at videnskabsministeren inden sommeren kommer med et gennemarbejdet oplæg til, hvorledes man mest hensigtsmæssigt kan indføre åbne standarder i den offentlige sektor, så den digitale forvaltning styrkes og der kan skabes sammenhæng på tværs i den offentlige sektor, gerne med udgangspunkt i, at det skal være et krav at bruge åbne standarder, men dog også med mulighed for at fravælge dette, hvis der er gode grunde hertil, for oplægget skal først og sidst være gennemtænkt.
Vi ønsker altså at sende et signal til it-cheferne rundtomkring i den offentlige sektor om, at Det Konservative Folkeparti meget gerne bakker op om anvendelse af åbne standarder, og vi ønsker at sende et signal til markedet om, at itvirksomhederne bør interessere sig for anvendelse af åbne standarder i deres løsninger til den offentlige sektor.
Det er netop særlig vigtigt, at vi finder en gennemtænkt måde at anvende åbne standarder på.
Det har allerede, ganske vist en smule skævt, været inde i debatten, at vi står over for en stor strukturreform på det kommunale område.
Det er en meget stor udfordring, der ikke mindst indebærer betragtelige investeringsovervejelser vedrørende sammenlægning og udvikling af itløsninger, og her skal der tænkes strategisk og langsigtet.
Borgerne, virksomhederne og de offentlige myndigheder skal have sikkerhed for effektive, overskuelige, nemt tilgængelige og sammenhængende systemer i den digitale forvaltning, og åbne standarder kan medvirke hertil.
Vi ønsker altså ikke et hurtigt lovindgreb her og nu, men gennemtænkte løsninger, der kan give it-chefer det bedste udgangspunkt for at udvikle og styrke digital forvaltning baseret på egne behov for virksomhedsudvikling, samtidig med at vi bidrager til helhed i den offentlige sektors forvaltning.
Kort og godt kan jeg afslutningsvis gentage: Det handler om at sørge for gennemtænkte forandringer for at kunne bevare ambitionerne i den gode danske forvaltningstradition, også i den digitale verden, til glæde og gavn for ikke mindst borgere og virksomheder.
Det er målet, så derfor er vi meget positivt indstillet over for intentionerne i De Radikales forslag, men vi mener altså, der skal lidt bedre forberedelse til, inden der hugges til rent lovgivningsmæssigt.
Men vi vil gerne være med til at presse Videnskabsministeriet, som jeg allerede har meddelt.